Transpordiamet

info@transpordiamet.ee

Teie: 17.09.2019 Veeteede Ameti Keskkonnaministeeriumile saadetud kiri nr 6-3-1/1853

Meie: 22.10.2021 nr TO-JUH-6/241

**Loode-Eesti rannikumere tuulepargi keskkonnamõju**

**hindamise aruande avalikul väljapanekul esitatud**

**tagasiside vastused**

Allpool edastame vastused Teie 17.09.2019 Keskkonnaministeeriumile saadetud kirjas toodud tagasisidele. Kindlustamaks seda, et meie vastused osapoolte esitatud kommentaaridele ja seisukohtadele oleksid võimalikud sisulised ja ammendavad, on vahepealsel perioodil teostatud täiendavaid eksperthinnanguid ja analüüse, mille järeldused kajastuvad ka täiendatavas keskkonnamõjude hindamise aruandes.

**Kommentaar nr 1:** Aruandes viidatakse Hiiumaa mereplaneeringus käsitletud laevaliikluse jaoks jäetavatele koridoridele, kuid joonistel näidatud tuuleparkide alade suuruses ja paigutuses need ei kajastu.

**Vastus:** Täiendame KMH aruannet laevaliiklusele jäetavate koridoride osas.

**Kommentaar nr 2:** Aruandes ei ole käsitletud alternatiividena tuulepargi alade erinevat suurust ja kuju, lähtudes laevaliikluse vajadustest ning nende võimalikku mõju ala läbivale laevaliiklusele. Tuulepargialad TP2 ja TP4 sulgevad kogu Soome lahte siseneva liikluseraldusskeemi ja Hiiumadala vahelise ala, mida läbib suhteliselt tihe laevaliiklus (2018. a 1600 kaubalaeva), mille suunamine rahvusvahelisele laevateele võib tähendada teekonna märgatavat pikenemist. Samuti jääb planeeritava ala TP1 täpselt ette praegusele laevaliiklusele Väinamerest põhja poole (2018. a 325 kaubalaeva). Kui laevad enam harjumispäraseid teid liigelda ei saa ning peavad hakkama sõitma ringiga ümber tuuleparkide, võib sellel olla märgatav mõju kütuse- ja ajakulule ning samuti suureneb heitgaaside kogus. Liikluse võimalik kitsamale alale kokku surumisel võib suureneda ka laevade kokkupõrke oht. Tuulepargi alade TP2, TP3, TP4 ja Hiiumadala vahelise ala ning TP1 ala läbimise võimalus peab säilima.

**Vastus:** Tuulepargi mõju laevaliiklusele on KMH aruandes käsitletud (ptk 6.2), sh on toodud info piirkonnas toimuva laevaliikluse ja selle intensiivsuse kohta. Täiendame olemasolevat esitatud info valguses. Tuulikute kavandamisel tuulepargialadele juhindume vajadusest tagada laevade liikumine. Laevakoridoride täpsed asukohad ja laiused kooskõlastame Transpordiametiga projekteerimise käigus.

**Kommentaar nr 3:** Aruandes ei ole käsitletud tuuleparkide mõju oluliste navigatsioonimärkide (nt Kõpu tuletorn, Ristna tuletorn ja Saxby siht) nähtavusele ning võimalikke leevendavaid meetmeid – tuletornid ja siht ei pruugi olla läbi tuulepargi nähtavad.

**Vastus:** Tuulepargi projekteerimisel arvestame oluliste navigatsioonimärkidega ning lahenduse väljatöötamisel teeme koostööd Transpordiametiga. Täiendame aruannet ka vastavas osas.

**Kommentaar nr 4:** Hiiu maakonnaga piirneva mereala maakonnaplaneeringus nähti ette, et veeliiklusalaga kattuvate avamere tuulepargialade määramisel tehakse koostööd Veeteede Ametiga ning koostöö käigus välja kujunenud lahendusest tingituna määratakse energiatootja ja laevaliikluse kooseksisteerimine, energiatootja asukohad, võimalusel veeliiklusala uus asukoht ja vähim kaugus energiatootjast, milleni laevad võivad minna. Sellist koostööd ei ole toimunud ning pakutav lahendus ei ole Veeteede Ametile vastuvõetav. Tuulepargi alade TP2, TP3, TP4 ja Hiiumadala vahelise ala ning TP1 ala läbimise võimalus peab laevadele säilima.

**Vastus:** Vt eelmist vastust.

**Kommentaar nr 5:** KMH-s tuleb põhjalikumalt käsitleda tuuleparkide erinevaid mõjusid tuuleparkide ehitamisega mitte seotud laevaliiklusele ja navigatsiooniohutusele ning arvestada alade suuruse näitamisel selgelt ka laevaliikluseks jäetavate koridoridega ning nii laevaliikluse kui tuuleparkide kaitseks vajalike puhvritega. Viimaste laiuse määramisel saab kasutada juhendit aadressil: <https://vasab.org/wp-content/uploads/2019/01/BalticLINes_Guidance_Shipping_final.pdf>.

**Vastus:** Mõju tuulepargi ehitusega mitte seotud laevade liiklemisele on KMH aruandes käsitletud (ptk 6.2). Mis on siinkohal ebapiisav, jääb kahjuks selgusetuks. Palume ebapiisavused konkreetselt välja tuua, et saaksime KMH aruande nende valguses üle vaadata ning vajadusel teha täiendused.

Lugupidamisega,

(allkirjastatud digitaalselt)

Karmo Kõrvek

Meretuuleenergia arendusjuht

Enefit Green AS

karmo.korvek@enefitgreen.ee